CELEX ID: 32012R0441
Publication Date: 2012-05-24

Document:
KOMISIJOS REGLAMENTAS (ES) Nr. 441/2012
2012 m. gegužės 24 d.
kuriuo dėl didžiausios leidžiamosios bifenazato, bifentrino, boskalido, kadusafoso, chlorantraniliprolio, chlortalonilo, klotianidino, ciprokonazolio, deltametrino, dikambos, difenokonazolio, dinokapo, etoksazolio, fenpiroksimato, flubendiamido, fludioksonilo, glifosato, metalaksilo-M, meptildinokapo, novalurono, tiametoksamo ir triazofoso likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji bifenazato, bifentrino, chlortalonilo, deltametrino, etoksazolio, glifosato, metalaksilo-M ir triazofoso likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Boskalido, chlorantraniliprolio, klotianidino, ciprokonazolio, dikambos, difenokonazolio, dinokapo, fenpiroksimato, flubendiamido, fludioksonilo, meptildinokapo, novalurono ir tiametoksamo DLK nustatyta Reglamento (EB) Nr. 396/2005 III priedo A dalyje. Kadusafoso DLK nebuvo nustatyta nei viename Reglamento (EB) Nr. 396/2005 priede;
(2)
vadovaujantis procedūra, taikoma siekiant gauti leidimą naudoti augalų apsaugos produktą, kurio sudėtyje yra veikliosios medžiagos metalaksilo-M, salotoms, sultenėms, salotinėms trūkažolėms, pipirnėms, ankstyvosioms barborytėms, sėjamosioms gražgarstėms, raukšlėtosioms bastutėms, bastutinių šeimos augalų lapams ir daigams apsaugoti, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
tokia paraiška pateikta dėl fludioksonilo DLK sultenėse, salotose, salotinėse trūkažolėse, pipirnėse, sėjamosiose gražgarstėse, bastutinių šeimos augalų lapuose ir daiguose, špinatuose, runkelių lapuose ir šviežiose prieskoninėse žolėse. Tokia paraiška pateikta dėl glifosato DLK lęšiuose. Tokia paraiška pateikta dėl chlorantraniliprolio DLK citrusiniuose vaisiuose, braškėse, pupelėse ir žirniuose su ankštimis ir be jų, lęšiuose, kitose ankštinėse daržovėse, artišokuose, ryžiuose ir kavos pupelėse;
(4)
atitinkama valstybė narė pateiktas paraiškas įvertino, kaip nurodyta Reglamento (EB) Nr. 396/2005 8 straipsnyje, ir Komisijai pateikė vertinimo ataskaitas;
(5)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, jei reikia, gyvūnams, ir pateikė pagrįstas nuomones dėl siūlomų DLK (2). Šias nuomones Tarnyba pateikė Komisijai, valstybėms narėms ir visuomenei;
(6)
Tarnyba pagrįstose nuomonėse padarė išvadą, kad duomenų, pateiktų dėl fludioksonilo naudojimo sultenėms, pipirnėms, sėjamosioms gražgarstėms, bastutinių šeimos augalų lapams ir daigams bei šviežioms prieskoninėms žolėms apsaugoti, nepakako prašomai DLK pagrįsti. Dėl chlorantraniliprolio naudojimo pupelėms be ankščių, žirniams su ankštimis ir be jų, lęšiams ir kitoms ankštinėms daržovėms apsaugoti Tarnyba padarė išvadą, kad pateiktų duomenų nepakako prašomai DLK pagrįsti;
(7)
dėl visų kitų paraiškų Tarnyba pagrįstose nuomonėse padarė išvadą, kad įvykdyti visi su duomenimis susiję reikalavimai ir kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, Tarnybos rekomenduoti DLK pakeitimai vartotojų saugumo atžvilgiu yra priimtini. Tarnyba atsižvelgė į naujausią informaciją apie toksikologines metalaksilo-M savybes. Nustatyta, kad nei visą gyvenimą trunkantis šios medžiagos, gaunamos vartojant visus maisto produktus, kuriuose gali būti šios medžiagos, poveikis, nei trumpalaikis poveikis vartojant labai daug atitinkamų kultūrų nekeltų pavojaus viršyti leidžiamą paros normą (LPN) arba ūmaus poveikio etaloninę dozę (ŪPED);
(8)
2011 m. liepos 9 d. Maisto kodekso komisija (3) patvirtino bifenazato, bifentrino, boskalido, kadusafoso, chlorantraniliprolio, chlortalonilo, klotianidino, ciprokonazolio, deltametrino, dikambos, difenokonazolio, dinokapo, etoksazolio, fenpiroksimato, flubendiamido, fludioksonilo, meptildinokapo, novalurono, tiametoksamo ir triazofoso Kodekse nustatytus DLK. Šie Kodekse nustatyti DLK turėtų būti įtraukti į Reglamentą (EB) Nr. 396/2005 kaip DLK, išskyrus tuos Kodekse nustatytus DLK, kurie nėra saugūs Europos vartotojų grupei ir dėl kurių Sąjunga išreiškė abejonę Maisto kodekso komisijai (4);
(9)
remiantis pagrįstomis Tarnybos nuomonėmis bei moksline ataskaita ir atsižvelgiant į su svarstomu klausimu susijusius veiksnius, pasiūlyti DLK keitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;
(10)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(11)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gegužės 24 d.

EuroVoc Classification:
Level 1: 100157
100155
100149
100147
100156
Level 2: 100244
100257
100215
100249
100196
Level 3: 13
2090
2014
2735
1268
All Descriptors: 1442
2357
2735
2987
3469
5451
6569